A filmet a 78. Oscar-gálán összesen négy kategóriában jelölték, amiből hármat sikerült díjra váltania: legjobb hangkeverés (Christopher Boyes, Michael Semanick, Michael Hedges és Hammond Peek), legjobb hangvágás (Mike Hopkins és Ethan Van der Ryn) és legjobb vizuális effektusok (Joe Letteri, Brian Van’t Hul, Christian Rivers és Richard Taylor). A negyedik jelölést a legjobb látványtervezés kategóriájában kapta, itt azonban az "Egy gésa emlékiratai" bizonyult jobbnak. A 63. Golden Globe-gálán Jacksont legjobb filmrendezőnek, James Newton Howard zenéjét pedig legjobb eredeti filmzenének jelölték, ám a díjat egyikük sem nyerte el.